Hraško, Igor, poslanec NR SR (2014-11-09):
Ďakujem pekne, pani predsedajúca. Vážené kolegyne, kolegovia, páni ministri, už druhý deň beží mimoriadna schôdza Národnej rady Slovenskej republiky na odvolávanie Fica, predsedu vlády, vlády, ktorá má byť pre občanov Slovenskej republiky a ktorá má vytvárať také prostredie, aby sme sa nikde vo svete nemuseli za našu krajinu a za seba hanbiť. A teraz je otázka, teda najmä na vládnych poslancov: Máte pocit, že sa za seba vo svete nemusíme hanbiť? Nemyslím teraz na kultúru, pretože tá je práve tá, ktorá aspoň prináša nejaký punc o tom, že nie sme úplne zaostalí. Ale nemusíme sa hanbiť za to, že keď prídeme niekam, napríklad v obchode musíme preratúvať v dlani každý cent s tým, že no toto si ešte môžeme dovoliť, ale tam to už nie, nemôžeme? Teraz nehovorím o tých, ktorí si žijú v blahobyte na úkor ostatných občanov Slovenskej republiky. Teraz myslím na tých obyčajných ľudí, ktorí tu drú v pote tváre, aby zarobili na základné živobytie pre svoje rodiny a aby zarobili dane a odvody pre tento štát, pre tento štát, ktorý nehospodári dobre s takto vybranými daňami a odvodmi. A práve preto sme tu, že nehospodári dobre. A vytýkajú sa tu rozkrádania nášho spoločného majetku, rozkrádania financií v rôznych rezortoch, v rôznych oblastiach a rôznym, mnohokrát aj sofistikovaným spôsobom. Minulý rok sme sa už raz pokúšali odvolávať predsedu vlády pre kauzu SPP, ale nielen pre tú. To už bolo len zase takým vrcholom, pretečením vody toho pomyselného pohára trpezlivosti, pretože už predtým boli u nás aj iné kauzy. A teraz sme tu opäť. A čuduj sa svete, už som tú otázku včera vyslovil vo faktickej poznámke, čo sa zmenilo od minuloročného odvolávania Roberta Fica. No nič sa odvtedy nezmenilo k lepšiemu. Ale zároveň pribúdajú ďalšie kauzičky a tu miliónik mimo a tam pár stotisíc a tam výlety za štátne a tam papaláši u oligarchov v hoteli. Vytýka sa nám, že nepredkladáme argumenty. Akože ich nepredkladáme? Mnohí z vás si sedia na ušiach alebo respektíve nechcú to počuť. Áno, to sa zle počúva, že tam ten si urobil kšeft, tam dala štátna firma zákazku tomu, všetko transparentne, jasné, ale ktosi určuje podmienky na to. Už sme to tu tiež počuli. Tie podmienky sa určia tak, aby tomu vyhovoval len jeden, možno dvaja, ale s tým druhým sa dohodneme slovami: „Vieš čo, ty radšej choď od toho, lebo by sa ti mohlo napríklad niečo stať a podobne.“ To sú už tvrdé veci. Samozrejme, pokiaľ by sme išli do roviny trestnoprávnej, je nevyhnutné urobiť podanie, no ale, žiaľ, všetko je to tak perfektne premyslené, že tu v podstate k porušovaniu ani nedochádza. A toto je problém, toto je problém, že to ožobračovanie tohto národa sa deje spôsobom, keď vládna strana, teraz v tomto prípade len jedna, má výhodu, si sama určuje podmienky, za ktorých sa všetky tieto zverstvá dajú robiť. Ona si zmení zákony tak, aby to vyhovovalo práve pre určitú skupinu, ona si určí a zmení zákony tak, aby z toho mohli ťažiť určití ľudia, samozrejme, tí vybraní. Tu nejde o to, aby štát ušetril. Výberové konania, tendre, stále sme svedkami toho, to sa dá zmanipulovať tak, aby na tom niekto konkrétny vyryžoval. Poďme ku kauzám, pretože sa tu o niektorých z nich hovorilo, Igor Matovič ich predložil štyri. Existuje taká stránka, taký zber článkov z novín, z periodík, ktoré vyšli od nástupu tejto vlády, ku svojmu panovaniu. Píše sa tam, že celkovo tam už od roku 2012 je 105 káuz. Z nich niektoré už načrtol kolega Kaník, pričom hovoril len o niektorých. Policajti si spravili poradu v Širokého hoteli. No prečo by si ju neurobili v hoteli Bellevue v Hornom Smokovci, ktorý patrí rodine podnikateľa Juraja Širokého. Čo keby si tak policajti spravili takúto akciu niekde v penzióne v regióne, kde je vysoká nezamestnanosť, koniec koncov však policajti majú svoje zariadenia, áno? No ale zase prečo by sme nedohodili kšeftík známemu? Ďalší titulok: U Pavlisa chceli webstránku až za 170-tisíc, po otázkach cúvli. To je zase také, ako povedať: „Skúsime, či to prejde, neprejde, prídu nám na to, ej, prišli nám na to, tak sa urobíme teraz, že my sme tí dobrí, tak to stopneme, niekto za to dostane, nono, prípadne niekoho preložíme na iné lepšie miesto, aj napriek tomu teda, že to neprešlo.“ Štát predáva byty v Ružinove, lacno sa dostávajú k vlastným ľuďom. Je to kauza Fondu národného majetku. Veď prečo by to tak nemohlo byť, však tí ľudia si to asi zaslúžia, ktorí celý život pracovali na Fonde národného majetku, no prečo by lacno nemohli prísť k bytom. Hneď ako ich dostanú, predajú ich za trojnásobok, pretože taká je trhová hodnota tých bytov. No a máme v kešeni zase niečo do vrecka. Je to paráda. Ficov poradca Výboh pýtal peniaze v kauze nákupu Pandurov, tvrdí svedok. Našej polícii dôkazy nestačili, v Hongkongu dostal Slovák štyri roky. Slovenská polícia tvrdí, že dôkazy nestačili ani na začatie vyšetrovania, podnikateľa usvedčil novinár, štyri roky väzenia vymeral súd v Hongkongu slovenskému podnikateľovi Jurajovi Jariabkovi, z prania špinavých peňazí v štádiu pokusu. Jariabka z neho usvedčil taliansky investigatívny novinár Antonio Papaleo, ktorý sa s ním počas svojho pôsobenia na Slovensku nechal najať ako biely kôň na zakladanie bankových účtov v zahraničí. Nie je to celkom milé? Bývalý minister SMER-u obchoduje sám so sebou. No prečo by to nerobil? Predseda Predstavenstva Burzy cenných papierov ako bývalý minister životného prostredia Jozef Medveď nominovaný stranou SMER sa rád vozí v aute, na ktoré je zvyknutý. Uvedená burza mu preto prenajala služobné vozidlo od firmy VANYS, kde je Medveď jediným akcionárom, a riadi ho jeho manželka Veronika. Že sú to také drobnosti, drobnosť ku drobnosti, keď každý úrad si takto prenajme auto samému sebe? Prečo by to nerobil? Však riadi ten úrad, tak si zaslúži okrem toho, že dostáva nejaký slušný plat, určite to nie je minimálna mzda, ešte, aby si so svojou firmou prenajímal v svojej štátnej organizácii súkromné auto. 70 tendrov, jeden víťaz, SMER odporučil firmu, starostovia poslúchli. Taký je výsledok analýzy verejného obstarávania externého manažmentu na projekty miest a obcí financované z fondov Európskej únie. Túto štúdiu vypracoval Konzervatívny inštitút Milana Rastislava Štefánika. Tiež je to zaujímavé. Transpetrol si prenajal luxusný sky box na Slovane za 211-tisíc. Prečo by to neurobil? Je to štátna firma, kde asi sa manažment potrebuje hokejovo vyžiť v luxusných priestoroch. Veď prečo by si mohli si odsedieť nejaký hokejový zápas o bežnej kóje medzi normálnych ľudí bežných. No asi sú to nejakí nadľudia alebo nadobčania, ktorí majú právo tým, že zarábajú luxusné platy v spoločnosti Transpetrol, tak si aj luxusne vyjsť na hokejový zápas. Či je to len taká naoko podpora zase niekoho, konkrétne podnikateľa Juraja Širokého, lebo podrobnosti o platbách sa taja, nikto nevie, koľko tam ide ďalej? Z verejne dostupných údajov, ale ani z odpovedí firmy nie je jasné, či ide o papalašizmus štátnych manažérov, čo si doprajú hokej v luxusnom prostredí, alebo o skrytý sponzoring súkromného klubu, ktorý hrá nákladnú nadnárodnú ligu. To sú všetko články, ktoré už sú, len sú zozbierané na jednom mieste, to sa potom krajšie číta. Bývalá firma byrokrata získala zákazku za 1,7 mil. eur od jeho vlastného ministerstva. No prečo by to neurobila? Tak komu by som ja asi tak pomohol, keď nie vlastným. A to je ten klientelizmus. Ako vyhrať tender s nereálne nízkou cenou a dobre zarobiť. Aj elektronické aukcie možno oklamať a ani pritom netreba manipulovať so samotnou dražbou. Stačí v nej zvíťaziť nereálnymi cenami a v realite potom predávať za bežné trhové ceny. Povinné elektronické aukcie potom neplnia svoju úlohu a verejný obstarávateľ napokon nakupuje za podmienok, ktoré by ľahko získal, keby si klikol na ktorýkoľvek e-shop na webe. Milióny z mýta unikajú súkromnej firme. Štát mlčí. No veď tak to bolo naštartované od začiatku, kritizovali sme to hneď. Koterec nedostane pokutu za majetkové priznanie, SMER ho podržal. Však prečo by to neurobil? Veď sa tu držia všetci ministri, prečo by sme ich teda odvolávali za nejaké kauzičky, veď to sú len také smeti. Však aj tí pred nami to robili, no, jasné, tak aj vy to budete robiť, jasné. Však, prečo by ste to nerobili? Však keď to robili aj všetci tí ostatní, my nemôžeme byť iní, jasné, pričom povedia: „Ešte viacej pridáme, lebo však skúsime, koľko toho znesie ten národ, ľudia a však potom možno trošku priškrtíme, možno trošku pribrzdíme, trošku ich uchlácholíme, dáme im vianočné príspevky, tuto dáme dopravu zadarmo na železniciach a potom zase trošku pritvrdíme. Tu im dáme euro a tu im zoberieme desať.“ Takáto je vaša filozofia. Sudkyňa blízka SMER-u obišla náhodný výber, spisy pridelila priamo. Je to jasný klientelizmus. Cargo vybralo firmu na ochranu objektov bez súťaže. Prečo by to neurobilo? Veď kamaráti majú takéto firmy, tak prečo by sme im neprilepšili, no však možno sa dajaká provízka z toho ujde aj pre nás. Pomáhal v Nitre s kampaňou SMER-u, dostal nové miesto na úrade. To je tiež krásny príklad klientelizmu. No a, samozrejme, dalo by sa v tom pokračovať, pretože tých káuz je 105. Nebudem to tu celé čítať, ale dalo by sa to, lebo ľudia o tomto nevedia. Oni možno ani nečítajú niektoré typy periodík a možno by sa im zišlo prečítať si to úplne celé, aby mali naozaj prehľad o tom, ako sa šafári s ich finančnými prostriedkami, s ich financiami. To nie sú financie štátu, vlády, nie sú ich majiteľom, ale sú len ich správcom. A každý, kto spravuje majetok niekoho cudzieho, sa musí k nemu správať tak, aby ho zveľaďoval, nie rozpelhal, nie rozhajdákal, nie pridelil svojim kamarátom, svojim spriaznencom. Len, samozrejme, na to by musel mať niekto charakter a musel by rozmýšľať trošku inak. Musel by pri tom vyjsť z nejakého prirodzeného bežného prostredia, kde bežní ľudia zarábajú 400 – 500 eur, kde musia živiť svoj rodiny nie vlastnou hlavou, ale vlastnými rukami a musia sa naozaj starať o to, aby si dokázali zabezpečiť bývanie, teda strechu nad hlavou, obživu, nejaké ošatenie a občas možno aj nejakú tú zábavku. No a netreba, samozrejme, zabudnúť ani na to, aby si vedeli zabezpečiť prípadne zdravotnú starostlivosť, keďže u nás máme zdravotníctvo bezplatné. Len pri návšteve tam musíte vždycky niečo vytiahnuť z peňaženky, aby vás vôbec ošetrili, prípadne aby ste sa dostali na rad o týždeň, keďže máte niečo akútne, a nie až o pol roka, lebo dovtedy majú naplnené stavy. Hovorilo sa o tom, že boli zákony upravené tak, že sa nedalo trestne stíhať. To bolo tuším na margo pána Lipšica, Kto vám bránil teraz, páni poslanci z vládnej strany, pri jednofarebnom zložení, aby ste to schválili alebo vrátili späť tak, aby to bolo ako predtým. Kto vám bránil, aby ste sa schválili náš návrh na zavedenie hmotnej a trestnoprávnej zodpovednosti vrcholných funkcionárov vrátane primátorov a starostov? Už keď sa tu oháňate tým, že nemáte koho stíhať, lebo zákony sú tak postavené, kto vám v tom bránil? Avšak máte to aj koniec koncov predložené, tak som zvedavý, kto vám bude brániť pri tých tlačidlách s tým, že povie: „Nie, nestlač to za, lebo to je pre iného. Viete tým by sa OĽaNO zviditeľnilo, nie my SMER.“ A teraz pred voľbami veď to sa nedá, preboha. Veď my by sme inak boli za tých horších. Nik, absolútne nik vám v tom nebráni, ale vám to takto vyhovuje. Takže len rozprávať a nič nekonať, to je púhy populizmus, nič viacej to nie je ako len krásne reči, reči, reči a skutek utek. Hovoril som o tom už viackrát, že okrádate národ. Potom sa na mňa niekto osopil, že čosi beriem, čosi šnupnem (Že?) a že niektorí nikdy nič neukradli a že prečo nepodám trestné oznámenia. No je to preto, čo som už hovoril. Niekto si zmení zákony tak, aby, skrátka, tie peniaze prúdili určitým smerom, no ale ak nikto neporušil zákon, tak nie je možné podať trestné oznámenie. Ale vy všetci ste za tú zmenu zahlasovali, vy ste všetci umožnili, to, že sa to takto deje a že tie peniaze nejdú pre tých občanov, ale do súkromného vrecka. No ale potom sa niet čo čudovať, keď my povieme, že vianočný príspevok sú odrobinky, áno, pretože systémové riešenie, na ktorom by sa ušetrilo, keď sa to nedá do súkromného vrecka, by sa mohlo paušálne rozdeliť medzi všetkých a rovnomerne, nielen nejakou almužnou a ešte pred voľbami. Nemuselo by sa pred voľbami zavádzať cestovanie zadarmo na železnici a okrem toho diskriminovať tých, ktorí tú železnicu v meste alebo v obci nemajú. Ale aj tu máme návrh, priniesli sme ho, tak sme zvedaví, ako sa ku tomu postavíte, aby ste nerozprávali, že my len rozprávame a žiadne riešenia nemáme. No ale my tie riešenia máme. Koľko z nich ste nám ich schválili? Ani jedno to nebolo, bolo to iba pár smetí v pozmeňujúcich návrhoch, aj to len takých návrhov, aby ste mohli ukázať, že ste nám návrhy schválili. A čo sa tým vyriešilo? No nie je to nič podstatné, nič podstatné. Takže okrádate národ naozaj takýmto sofistikovaným spôsobom. Nie je to ničím iným, len zmenou zákonov. Takže to je v podstate legálne. A potom niet naozaj koho za čo stíhať, lebo je to tak podľa zákona. A, žiaľ, toto je tá bieda vás, ktorí už nemáte morálku. Ale vy ste súčasťou toho systému aj napriek tomu, že ste osobne nikdy nič neukradli. Vy ste zahlasovali tým tlačidlom za tieto zmeny, ktoré majú negatívny dopad na tých našich občanov. Nikto iný to nebol, iní tu v parlamente nesedia z vládnej strany. No a ešte sa poďme vrátiť k problémom rozhajdákavania financií na diaľniciach. Máme tu niekoľko problémov. Som rád, že tu sedí pán minister. Veľa sa polemizuje o tom, že sú lacné diaľnice, drahé diaľnice. No povedzme si, že vysúťaží sa diaľnica istou spoločnosťou, ktorá dá najnižšiu cenu. A potom povie, že no ale za tú cenu sa to vyrobiť nedá. No je jasné, že je to tak, ale niekto chcel vyhrať zákazku, no tak potom nezaplatí subdodávateľom. Ale majú napakované vrecká. Čo sa proti tomu robí? Nič, dostanú sa do reštrukturalizácie, odpustia dlhy tým drobným, ktorí sa tam namakali. A, ako som už spomínal, už zaplatili odvody, zaplatili dépeháčku, zaplatili mzdy zamestnancom, tí zaplatili z toho dane, ale tým majiteľom tých firiem malých alebo tým živnostníkom sa to už nikdy nedostane, lebo súd schválil reštrukturalizáciu s tým, že, áno, potrebujeme udržať zopár pracovných miest. Ale to, že bol okradnutý ďalší kopec živnostníkov a drobných firiem, to už nikoho netrápi. A prečo aj by to tak malo byť, keď niekto je zahojený? Len teraz ako sa dá zarobiť na tých diaľniciach, keď to všetko ide z eurofondov, však to nejde z našich peňazí? No ale my prispievame tiež do eurofondov z našich peňazí. To nejde s cudzích peňazí. Áno, je pravda, že aj každý štát tam prispeje, ale aj my tam prispievame. No potom sa nám čiastočne niečo vráti, možno máme niečo aj navyše, čo potom zbabreme, potom nevyčerpáme, no ale však uvidíme, ako to bude pokračovať ďalej. V každom prípade pripravujú sa ďalšie, dokončuje sa alebo chce sa dokončiť D1, úseky okolo Žiliny smerom na Martin, potom smerom z Martina ďalej na Ružomberok a v podstate za Ružomberkom už od Liskovej ide diaľnica. A tam sú potom ešte ďalšie úseky, ktoré sa už v podstate dorábajú. No a to je polemika teraz, čo je výhodnejšie, alebo teda kto si tam potrebuje zase prihriať polievočku (betonárska loby), aby sme tam nastrkali betónu na nosné objekty, lebo tie sú setsakramentsky drahé, treba to založiť, postaviť, vybudovať predpätý betón a tak ďalej, celé to tam dať, no a potom zimnú údržbu v čase, keď na niektoré úseky tej diaľnice ani nezasvieti slniečko, zhora to stečie, tam to zamrzne, fú, teším sa na tie búračky. No ale nemusí to byť. A teraz, dobre, tak môžeme rozmýšľať o tunelových variantoch, tak teda urobíme jeden deň, že predsa len tých nosných objektov zopár bude, lebo cez ten Váh sa musíme prebrodiť nejako na tú druhú stranu. Tak postavíme dva tunely. Takže nemusíme ísť cez jeden tunel, ktorý krásne aj kopíruje budúce trasovanie alebo teda plány železničnej spoločnosti na takisto rýchlostnú trasu rýchlika. Ale už aj tá sa bude pravdepodobne meniť, lebo nám to nesedí do toho, že my tam tú diaľnicu nechceme cez ten tunel. To je filozofia. Namiesto toho, aby sa išlo naozaj tým racionálnym spôsobom, tak sa ešte zmení aj trasovanie železnice a zmenia sa plány. Povedzme si, že už dlho sa polemizuje o vonkajšom obchvate D4 okolo Bratislavy (vonkajší okruh), hovorí sa dlho aj o R7, ktorá vedie z južnej strany do Bratislavy. Tá strana je furt upchatá. No sú už plány, že by sa malo začať s jej výstavbou, no ale nebude sa tak robiť D4 celá, ale len taký kúsok, viete, aby sa to zase stihlo do volieb. Aj R7 dovtedy by sa mala stihnúť, takže to je v pohode. Pri týchto pár kilometroch úseku, no je to pár desiatok, z toho, za čo sa už doteraz postavili diaľnice v tých cenách materiálov, ktoré sú ešte porovnateľné z predchádzajúcich rokov a nešli veľmi hore, sa dá postaviť to, čo sa plánuje za 800 mil. eur. A teraz si predstavme, že by niekoho napadlo, no prečo by sme za to dávali 800 mil., čo keby sme to stavali za 1,5 mld. Ha, to je paráda, 700 mil. tam máme vo vrecku. Nehovorím, že to tak bude, hej, ale čo keď to niekoho takto napadne. A určite je niekto taký, ktorého to takto napadne, pretože tu sú ľudia, ktorí majú takéto zvrátené myšlienky. No a štát tak príde o 700 mil., ktoré sa mohli použiť niekde úplne inde. Ale niekto sa môže pochváliť, že, áno, postavili sme tak ďalší úsek diaľnice. Však to je skvelé, keď sa postaví akýkoľvek úsek diaľnice, pretože to odbremení dopravu niekde inde. Takže je to super. Ale toto sú práve tie neduhy, ktoré sú tu. A sa nastrelia a potom sa čaká. Stano Štepka od Radošíncov by pritom hovoril: „Ono sa to natukne a potom sa čaká,“ či to prejde alebo neprejde, ozve sa niekto, neozve sa niekto. Dajme to v tichosti no a uvidíme, čo z toho bude. A k tomuto by vôbec nemuselo dochádzať. Ono je to pravda pravdúca a chodí to, samozrejme, aj po internete, chudobu nemáme preto, že nevieme nasýtiť chudobných, ale máme ju preto, že nevieme nasýtiť bohatých. A tí bohatí sú vždy tak nenažraní, že idú proste ako tank, ako valec. A istý valec im k tomu ešte aj prispieva. Je to škoda, pretože naozaj by sme sa tu v tej našej krajine mohli mať lepšie. Všetci by sme sa tu mohli mať lepšie, keby naozaj pár zvrhlíkov nechcelo všetko ako sami pre seba. V týchto časoch bohatí bohatnú, chudobní chudobnejú. Vrátim sa na začiatok. Má tu niekto pocit, že by za posledné roky sa zvýšila životná úroveň občanov Slovenskej republiky? (Reakcia z pléna.) No tým bežným občanom sa určite za to obdobie nezvýšila a ja to počúvam, lebo chodím medzi tých občanov. Aj v piatok som medzi nimi bol, navštívil som dve obce, na Liptove jednu, Turci jednu. Ľudia sa ma tam pýtali: „To fakt nič robiť proti tomu nemôžete?“ A ja hovorím na to, že však dávame návrhy a nič sa nedeje, navrhujeme riešenia a nič sa nedeje. Občas sa stane, že tie naše riešenia sa pretavia do riešenia vládnej strany, ale vždy je to zase len za určitým účelom, povytrhávajú sa odtiaľ z kontextu veci, ktoré sú dobré, to, čo tam ešte tak neštimuje, tak sa dá preč, ale prichádzame s dobrým riešením. To, že to nie je vaše riešenie, to už nikoho netrápi, ale prídete vy s tým krásnym populistickým výrazom: „My zlepšujeme.“ Dneska kvôli tomuto odvolávame Fica, kvôli tomuto odvolávame vládu, pretože on a ľudia vo vláde sú nezodpovední. Tvária sa, akože my ničomu nerozumieme, nie, je jasné, my sme vyšli tu zo základnej školy a ešte nevieme ani poriadne počítať a nerozumieme tomu, ako sa dejú procesy, ako sa dejú veci. Všetci nás máte za blbcov. Ale som už hovoril, a zopakujem to a budem to hovoriť stále: Božie mlyny melú pomaly, ale isto. A všetko, čo ste zasiali, si aj zožnete. A kto seje vietor, žne búrku, to hovorím preto, aby ste neboli prekvapení, keď zmoknete.